કોંગ્રેસ ઉપાધ્યક્ષ રાહુલ ગાંધીની આ ગુજરાત મુલાકાત તેમની અન્ય મુલાકાતોની સરખામણીએ ઘણી અલગ રહી તેના પર ઘણાં રાજકીય પંડિતોનું ધ્યાન ગયું છે અને બદલાયેલો પરિવેશ સમજણમાં લઇ સમજાવી પણ રહ્યાં છે. ખાસ તો સૌરાષ્ટ્રની ધરતી ખૂંદવા માટે યાત્રાધામોનું ભ્રમણ રાહુલ ગાંધીની આ ચૂંટણીપ્રવાસમાં બદલાયેલી વાત રહી. કોંગ્રેસની પરંપરાથી સેક્યૂલર છબિ રહી છે તેથી ખૂણેખૂણાના મંદિરોમાં ફરવું ગાંધી પરિવારને બહુ જચતું નથી. પણ રાજકારણની ચોપાટના નવાં ચોકઠાં બેસાડવાનો નવો દાવ રાહુલ પોતાની ગરજે પણ આ વખતે રમ્યાં ખરાં.. વિધાનસભા ચૂંટણીની ઔપચારિક જાહેરાત થાય અને આચારસંહિતા લાગુ પડે ને તેના નિયમોમાં બંધાય તે પહેલાં પોતાની રીતે જેટલું જોર અજમાવીને બોલવું હોય તે કરી લેવાનું રાજકારણ હવે રાહુલ ગાંધીની કોંગ્રેસ સમજી ગઇ છે. તેમણે રાજનૈતિકરૂપે અત્યંત મહત્વપૂર્ણ એવા સૌરાષ્ટ્ર પંથકમાં ત્રણ દિવસની નવસર્જન યાત્રા કરી હતી. સૌરાષ્ટ્ર પહોંચેલા રાહુલ ગાંધીએ જીએસટી, પાટીદાર અને નોટબંધી જેવા મુદ્દાઓ પર બીજેપી અને નરેન્દ્ર મોદી પર શાબ્દિક પ્રહારો કર્યા હતા. આ નવસર્જન યાત્રામાં રાહુલ ગાંધીએ ભાજપ દ્વારા કોંગ્રેસ પર લગાવાયેલા “હિંદુ વિરોધી” અને અલ્પસંખ્યકોના તુષ્ટિકરણ જેવા આરોપોનો પણ જવાબ આપવાનો પ્રયાસ કર્યો હતો. રાહુલ ગાંધીએ વડાપ્રધાન મોદી પર શાબ્દિક પ્રહારો કરવા સિવાય સોફ્ટ હિંદુત્વ કાર્ડ ખોલ્યું હતું. રાહુલ ગાંધીએ ત્રણ દિવસના પ્રવાસ દરમિયાન સૌરાષ્ટ્રના પાંચ મંદિરોની મુલાકાત કરી.એટલું જ નહીં રાજકોટ તેમ જ જામનગરમાં ગરબામાં પણ ભાગ લીધો હતો. રાહુલે 25 સપ્ટેમ્બરના રોજ દ્વારિકાધીશ મંદિરમાં ભગવાન કૃષ્ણની પૂજા કરી પોતાની યાત્રા શરૂ કરી હતી અને સાથે ચોટીલાનો ડુંગર ચડીને માતા ચામુંડાના દર્શન કર્યા હતાં.